ሚንስቴሩ በህብረት ስራ ኤጀንሲ ፣ በፕሮጀክት አፈጻጸምና በግብርና ምርምር ላይ የታዩ ክፍተቶችን እንዲያሻሽል ተጠየቀ
 – የግብርና ሚኒስትሩ አቶ ተፈራ ደርበው ዛሬ የሚኒስቴር መስሪያ ቤታቸውን የ6 ወራት አፈጻጸም ሪፖርት ለህዝብ ተወካዮች ምክር ቤት ያቀረቡ ሲሆን ፥ በግብአት አቅርቦት ፣ በመሬት አጠቃቀም እና በምርት ውጤት የተሻለ አፈጻጸም መመዝገቡ  በሪፖርታቸው ተካቷል።የሰው ሃይል አቅም መገንባት እንዲሁም የተለያዩ ሰብሎችን ከተባይ መከላከል እና ሌሎችም የተሻሉ አፈጻጸም የታየባቸው ናቸው እንደ ሚኒስትሩ ሪፖርት ። ሪፖርቱን ያደመጡት የምክር ቤቱ አባላት ከ6 በላይ በሚሆኑ ዘርፎች ላይ የታዩ የአፈጻጸም ችግሮችን ያነሱ ሲሆን ፥ ከእነዚህ መካከል አትክልት ፍራፍሬ እና የአበባ ምርት ሰፊውን ድርሻ የሚይዙበት የሆርቲካልቸር ዘርፍ አንዱ ነው። በዚህ ዘርፍ ሚኒስቴሩ በተያዘው የበጀት አመት 6 ወራት ውስጥ ከ202 ሚሊየን የአሜርካን ዶላር በላይ ገቢ ለማግኘት  ግብ ጥሎ የነበረ ቢሆንም ፥ የተገኘው ገቢ 106 ነጥብ 15 ሚሊየን የአሜርካን ዶላር ብቻ ነው። የምክር ቤቱ አባላትም ከዚህ አፈጻጸም በመነሳት ለምን የእቅዱ 52 በመቶ ብቻ ሊያሳካ እንደቻለ ጥያቄ ያቀረቡ ሲሆን ፥ ሚንስትሩ ለእቅዱ ያለመሳካት በቀዳሚነት ዘርፉ  ጠንካራ አመራር ያለማግኘቱ ፣ ለባለሃብቱ  ክልሎች መሬት በማዘጋጀቱ በኩል ፈጣን ምላሽ ያለመስጠታቸውን እና ሌሎችንም በምክንያትነት ጠቅሰዋል።ዘርፉ ለሃገራችን የውጭ ምንዛሪ ከሚያስገኙና በርካታ የውጭ እና የሃገራችን ባለሃብቶች የተሰማሩበትናለበርካታ ዜጎች የስራ እድል የሚፈጥር ነው ። አቶ ተፈራ  ከተነሱ ጥያቄዎችና ማሳሰቢያዎች በመነሳት የተቀመጠውን የመፍትሄ ሃሳብ ያብራሩ ሲሆን ፥ ከክልሎች ጋር በመሬት አቅርቦት ዙሪያ በመቀናጀት መስራት ከመፍትሄዎቹ አንዱና ዋነኛው መሆኑን ነው አቶ ተፈራ የጠቀሱትት። እንደ ፋና ዘገባ ሚኒስቴር መስሪያ ቤቱ ደካማ አፈጻጸም በሚል ከምክር ቤቱ አባላት ጥያቄ በቀረበባቸው የህብረት ስራ ኤጀንሲ ፤ የፕሮጀክት አፈጻጸም፤ የግብርና ምርምርና በሌሎች ዘርፎች ላይ፤ ማሻሻያዎችን ለማድረግ እየሰራ መሆኑን ነው አቶ ተፈራ ደርበው ተናግረዋል ።